โฮมอ ฮูดแฟร์

โฮมอ ฮูดแฟร์ () เป็นนักมานุษยวิทยาสังคมและวัฒนธรรมชาวแคนาดา-อิหร่าน และศาสตราจารย์กิตติคุณด้านมานุษยวิทยาที่มหาวิทยาลัยคอนคอร์เดียในมอนทรีออล แม้ว่าเธอเป็นที่รู้จักอย่างกว้างขวางจากผลงานของเธอเกี่ยวกับการรับรู้ของชาวตะวันตกเกี่ยวกับผ้าคลุมหน้าหรือฮิญาบในรูปแบบ ความหมาย และการใช้งานทางประวัติศาสตร์ที่หลากหลาย ผลงานส่วนใหญ่ของเธอมุ่งเน้นไปที่บทบาทของผู้หญิงในชีวิตสาธารณะในสังคมมุสลิม โดยให้ความสนใจเป็นพิเศษกับวิธีที่สัญลักษณ์และการตีความทางศาสนาถูกนำมาใช้ในรูปแบบต่าง ๆ เพื่อสนับสนุนและกดขี่สถานะของผู้หญิง

การกักขังในอิหร่าน
ในเดือนกุมภาพันธ์ ค.ศ. 2016 ฮูดแฟร์เดินทางกลับประเทศอิหร่าน ซึ่งเป็นบ้านเกิดของเธอ โดยส่วนใหญ่เป็นเพราะเหตุผลส่วนตัว แต่ก็รวมถึงการวิจัยทางวิชาการของเธอด้วย ในเดือนมีนาคม หนึ่งวันก่อนที่ฮูดแฟร์จะเดินทางไปหาครอบครัวที่ลอนดอน สมาชิกกองกำลังพิทักษ์ปฏิวัติ (IRGC) ได้บุกเข้าตรวจค้นอพาร์ตเมนต์ที่เธอพักอยู่ ยึดทรัพย์สินและหนังสือเดินทางสามเล่มของเธอไป หลังจากที่หน่วยข่าวกรองอิหร่านเรียกตัวเธอไปสอบปากคำเป็นประจำนานสามเดือน ทางการอิหร่านก็ได้จับกุมเธอในต้นเดือนมิถุนายน ในเวลานั้น ครอบครัวของฮูดแฟร์ได้ไปแจ้งข่าวแก่สาธารณชนเกี่ยวกับความทุกข์ยากของเธอในอิหร่าน เธอถูกทางการอิหร่านฟ้องร้องในข้อหา "เข้าไปยุ่งเกี่ยวกับสตรีนิยมและเรื่องความมั่นคง" แหล่งข่าวใกล้ชิดกับรัฐบาลระบุว่างานของเธอกับองค์กร Women Living Under Muslim Laws เป็นสาเหตุหลักที่ทำให้เธอถูกจับ เว็บไซต์ที่ใกล้ชิดกับรัฐบาลอิหร่านระบุว่าการจับกุมเธอเกี่ยวข้องกับการโค่นล้ม/การปฏิวัติแบบอ่อนที่ออกแบบโดยรัฐบาลต่างประเทศ

การปล่อยตัวฮูดแฟร์ได้รับการประกาศเมื่อวันที่ 26 กันยายน ค.ศ. 2016 ในแถลงการณ์ที่ออกโดย Bahram Qasemi โฆษกกระทรวงต่างประเทศถึงสำนักข่าวฟอร์สของอิหร่าน เธอถูกคุมขังเป็นเวลา 112 วัน

 การทรมานทางจิตใจ 
ระหว่างการถูกคุมขัง 112 วันในเรือนจำเอวีน เธอถูกทรมานทางจิตใจโดยสมาชิกของกองกำลังพิทักษ์ปฏิวัติของอิหร่านในระหว่างการสอบสวนหลายสิบครั้ง เธอถูกขู่ฆ่า ในการให้สัมภาษณ์กับซีบีเอส นิวส์ครั้งแรกหลังจากได้รับการปล่อยตัวเมื่อวันที่ 26 กันยายน ค.ศ. 2016 เธอยังกล่าวอีกว่า: "ฉันเตรียมใจไว้แล้วว่าอาจจะต้องติดคุกสักสองสามปี หรืออย่างที่พวกเขาบอก 15 ปี หรืออาจจะไม่ได้รับการปล่อยตัวเลยก็ได้"

อ้างอิง

แหล่งข้อมูลอื่น
 We Must Pressure Iran to Release Canadian Academic Homa Hoodfar, Newsweek, 26 June 2016, by Paul Hoggart
 Free Homa website

หมวดหมู่:ชาวอิหร่านที่อพยพไปแคนาดา
หมวดหมู่:ชาวแคนาดาที่ถูกคุมขังในประเทศอิหร่าน
หมวดหมู่:พลเมืองต่างชาติที่ถูกคุมขังในประเทศอิหร่าน